**Direktør Pål Wien Espens innledning i Nkoms Årsrapport 2020**

Vi gjengir her resten av Pål Wien Espens innledning, som oppsummerer noen av aktiviteten i Nkom i løpet av fjoråret.

**2020 har vært et spesielt og dramatisk år for oss alle, med konsekvenser også for vårt arbeid i Nkom. Etter 12. mars ble hverdagen radikalt endret for mange, og myndigheter, næringsliv og utdanningssektoren ekspressdigitaliserte arbeidet.**

**Tilgjengelige, sikre og robuste nett har vært helt avgjørende for å holde samfunnet i gang under covid-19 pandemien, og Nkoms ansvar med å sikre den digitale grunnmuren er sentralt i dette.**

**Koronaåret 2020**

I Nkom og i resten av samfunnet har det å jobbe hjemmefra blitt den nye normalen. Hjemmekontor, fjernundervisning og underholdningstjenester gir betydelig økt trafikk i nettene. Norge lå godt an til å tåle denne brå overgangen etter mange år med tunge investeringer fra ekombransjen og myndigheter, noe som har gitt oss mobil- og bredbåndsnettverk i verdensklasse. Nå ser vi verdien av disse investeringene. Det er gledelig, men ikke overraskende, at den digitale grunnmuren har tålt denne ekstra belastningen.

**Økt antall FM-tillatelser**

Den digitale omveltningen har vært utfordrende, men også skapt kreative nye løsninger og muligheter for effektivisering. Vi har støttet opp om dette med blant annet FM-tillatelser til

utendørsarrangementer og gratis testtillatelser av frekvenser for industri og næringsliv.

**Reguleringer for bredbåndsutbygging til alle**

Selv om Norge har ekomnett i verdensklasse, betyr ikke det at alle innbyggere i landet har lik tilgang på godt bredbånd. Vi bor i et langstrakt land hvor infrastruktur er kostbart å bygge ut, og tidvis utsettes for ekstremvær og naturkatastrofer. Myndighetenes innsats for å tilby bredbåndsutbygging i områder uten kommersielt utbyggingsgrunnlag følges tett opp av Nkom, og vi vurderer kontinuerlig hvilke reguleringer som er nødvendig og ønskelig for å fremme målet om god bredbåndsdekning for alle.

**Kontrakt for ny utenlandskabel**

Nkom har i 2020 inngått kontrakt for levering av en ny kabel til/fra utlandet som et viktig tiltak for å øke sikkerheten for vår kommunikasjon over landegrensene.

**Forsterket ekom i 64 kommuner**

Regjeringen har bevilget økte beløp til vårt program for forsterket ekom, som 64 kommuner

i Norge nå er en del av. Vi vil arbeide videre med å legge til rette for at flere kommuner vil omfattes av dette viktige programmet.

**Bredbåndsutbyggingsloven fra 1. juli**

Bredbåndsutbyggingsloven trådte i kraft 1. juli og skal bidra til kostnadseffektiv etablering av høyhastighetsnett.

**Ekomportalen for økt bredbåndsutbygging**

Vi er godt i gang med utviklingen av Ekomportalen, som skal lette prosessen for tilbydere

til å kunne benytte eksisterende føringsveier og infrastruktur som ledd i egne planer for utbygging.

**Telenors kobbersanering**

Nkom stimulerer også til infrastrukturkonkurranse i mobilområdet, og følger tett opp Telenors kobbersanering, samtidig som vi påser at tilgangsvilkårene for utfordrere og innholdsleverandører blir på et riktig nivå for å stimulere konkurransen i markedet.

**Radiolinjeauksjonen**

Vi har en stor bredde av aktiviteter innen våre mange fagområder og har levert på en rekke større prosjekter i 2020. Eksempler på dette er gjennomføringen av Norges hittil største frekvensauksjon; radiolinjeauksjonen, som ble gjennomført med suksess.

**Den nye ekomloven og nytt nødnett**

Vi har bidratt tungt til den kommende stortingsmeldingen om elektronisk kommunikasjon, og til den nye ekomloven som kom på høring i 2021, samt utredet rammene for nytt nødnett

sammen med DSB.

**Europeisk postregelverk tilpasset økt netthandel**

På postområdet har vi særlig bidratt fra norsk side med endringer i det felleseuropeiske postregelverket tilpasset dagens økte netthandel.

**Forberedelser til 5G-auksjon i 2021**

Samtidig som 3G fases ut, så er 5G på full fart inn. 5G-teknologien åpner for helt nye bruksområder og muligheter innenfor mange samfunnssektorer, som blant annet industri, helse og landbruk. Det er viktig for Norge å være tidlig ute for å ta del i denne utviklingen, og vi planlegger en stor frekvensauksjon for sentrale 5G-frekvenser høsten 2021. Mye av grunnlaget for auksjonen er lagt i året som har gått.

**Takk til Elisabeth S. Aarsæther**

I 2020 har Nkom hatt tre direktører ved roret. Jeg vil rette en stor takk til Elisabeth S. Aarsæther, som 1. april avsluttet sitt mangeårige og betydelige arbeid for Nkom. Jeg tok over ledelsen i november, og i mellomperioden har avdelingsdirektør John-Eivind Velure fungert utmerket i jobben.

**Jeg gleder meg til fortsettelsen sammen med våre 176 ansatte!**